b'\n_START_ARTICLE_\nKuldyga\n_START_SECTION_\nIstorija\n_START_PARAGRAPH_\nX-XIII a. buvo kur\xc5\xa1i\xc5\xb3 pilis ir gyvenviet\xc4\x97. Istoriniuose \xc5\xa1altiniuose minimi 1242 m. kry\xc5\xbeiuo\xc4\x8di\xc5\xb3 planai \xc4\x8dia pasistatyti pil\xc4\xaf. Valdant 1242\xe2\x80\x931245 m. Livonijos magistrui Ditrichui fon Griuningenui, 1244 m. Kuldygoje pastatyta Livonijos ordino pilis. I\xc5\xa1 prad\xc5\xbei\xc5\xb3 pil\xc4\xaf vadino Jesusburg, o v\xc4\x97liau buvo vadinama Goldingen._NEWLINE_1378 m. gavo miesto teises. Nuo 1368 m. Kuldyga tapo Hanzos lygos miestu (1991 m., atk\xc5\xabrus Latvijos nepriklausomyb\xc4\x99, miestas v\xc4\x97l dalyvauja buvusios Hanzos miest\xc5\xb3 \xc5\xa1vent\xc4\x97se). Po Livonijos ordino \xc5\xbelugimo, 1561 m., Kuldyga tapo hercogo Jakobo rezidencija, o 1587\xe2\x80\x931671 m. miestas buvo Kur\xc5\xa1o hercogyst\xc4\x97s sostin\xc4\x97._NEWLINE_Kuldygoje gim\xc4\x97 hercogas Jakobas Ketleris (Jakob Ketler). Jo valdymo laikais miestas labai sustipr\xc4\x97jo ekonomi\xc5\xa1kai, buvo laiv\xc5\xb3 statykla, salietros fabrikas, plyt\xc5\xb3 degimo krosnis. Tur\xc4\x97jo prekybini\xc5\xb3 ry\xc5\xa1i\xc5\xb3 su daugeliu \xc5\xa1ali\xc5\xb3.\n_START_SECTION_\nGeografija\n_START_PARAGRAPH_\nKuldyga yra 155 km nuo Rygos. Rajon\xc4\x85 kerta Rygos-Liepojos gele\xc5\xbeinkelio linija. Gele\xc5\xbeinkelio linija Liepoja-Ventspilis u\xc5\xbedaryta XX a. de\xc5\xa1imtajame de\xc5\xa1imtmetyje._NEWLINE_Per Kuldyg\xc4\x85 teka Venta. Ventos senvag\xc4\x97 nuo Kuldygos krioklio iki Abavos \xc5\xbeio\xc4\x8di\xc5\xb3 yra respublikin\xc4\x97s reik\xc5\xa1m\xc4\x97s saugojamas gamtos objektas.\n_START_SECTION_\nBa\xc5\xbeny\xc4\x8dios\n_START_PARAGRAPH_\nKuldygoje yra did\xc5\xbeiausi\xc5\xb3 tikyb\xc5\xb3 ba\xc5\xbeny\xc4\x8dios \xe2\x80\x93 dvi liuteron\xc5\xb3, viena katalik\xc5\xb3, viena sta\xc4\x8diatiki\xc5\xb3 ir viena baptist\xc5\xb3. Naujausiam i\xc5\xa1 j\xc5\xb3 \xe2\x80\x93 \xc5\xa0v. Anos evangelik\xc5\xb3 liuteron\xc5\xb3 ba\xc5\xbeny\xc4\x8dios pastatui \xe2\x80\x93 94 metai.\n_START_SECTION_\nVargonai\n_START_PARAGRAPH_\nKuldygos \xc5\xa0v. Katrinos ba\xc5\xbeny\xc4\x8dios vargonai pirm\xc4\x85kart pamin\xc4\x97ti 1593 m. Dabartinius vargonus nuo 1712 m. iki 1715 m. dar\xc4\x97 vargon\xc5\xb3 meistras K. Ranejs i\xc5\xa1 Liepojos. Jie yra barokinio stiliaus. Prospekto lamzdeliai turi daugiau dekoratyvin\xc4\x99 reik\xc5\xa1m\xc4\x99, nes XIX a. pabaigoje buvo \xc4\xafrengtas naujas vargon\xc5\xb3 mechanizmas, prie kurio jie n\xc4\x97ra prijungti. 1969 m. vargonai kapitaliai suremontuoti. \xc5\xa0iuo metu vargonai turi 996 lamzdelius, kurie padalinti \xc4\xaf 20 registr\xc5\xb3.\n_START_SECTION_\nLaikrodis, bok\xc5\xa1tas\n_START_PARAGRAPH_\nKuldygos \xc5\xa0v. Katrinos ba\xc5\xbeny\xc4\x8dios laikrodis pirm\xc4\x85kart pamin\xc4\x97tas 1632 m. Skai\xc4\x8diuojant ir ba\xc5\xbeny\xc4\x8dios degimo bei u\xc5\xbepuolimo atvejus, bok\xc5\xa1te buvo ne ma\xc5\xbeiau kaip 6 laikrod\xc5\xbeio mechanizmai._NEWLINE_Dabartinis laikrod\xc5\xbeio mechanizmas atve\xc5\xbetas i\xc5\xa1 \xc5\xa0veicarijos ir \xc4\xafrengtas bok\xc5\xa1te 1936 m._NEWLINE_Nuo 1740 m. yra i\xc5\xa1lik\xc4\x99s ba\xc5\xbeny\xc4\x8dios kapavie\xc4\x8di\xc5\xb3 s\xc4\x85ra\xc5\xa1as. Po altoriumi yra kripta \xe2\x80\x93 didelis r\xc5\xabsys, kuriame ka\xc5\xbekada laidoti Kuldygos ordino komturai, v\xc4\x97liau \xe2\x80\x93 hercogai. \xc5\xa0alia altoriaus yra vokie\xc4\x8di\xc5\xb3 kunig\xc5\xb3 kapaviet\xc4\x97s. Ba\xc5\xbeny\xc4\x8dioje po centrine ir \xc5\xa1onin\xc4\x97mis per\xc4\x97jomis i\xc5\xa1 viso yra 64 altoriaus grindimis.\n_START_SECTION_\nLengvoji atletika\n_START_PARAGRAPH_\nMieste yra lengvosios atletikos u\xc5\xbedar\xc5\xb3 patalp\xc5\xb3 manie\xc5\xbeas, kuriame vyksta \xc5\xa1alies \xc5\xbeiemos sezono nacionalinis \xc4\x8dempionatas, Kotrynos taur\xc4\x97s var\xc5\xbeybos.'